Kostol Nepoškvrneného počatia (Šopron)

Kostol Nepoškvrneného počatia (), známy aj ako Uršulínsky kostol () je rímskokatolícky kostol z druhej polovice 19. storočia v Šoprone v západnom Maďarsku.

 Lokalita 
Pohľad ku kostolu z ulice Új utca|náhľad|vľavo
Kostol sa nachádza v centrálnej časti mesta Šopron na námestí Orsolya tér č. 2 medzi budovami bývalého Kláštora Rádu svätej Uršule a do súčasnosti fungujúcej školy.

 Dejiny 
Viedenčanka Mária Nigglová založila v priebehu roku 1746 v Šoprone Kláštor Rádu svätej Uršule. Po založení sa do kláštora nasťahovali rehoľné sestry z Győru a pri kláštore bol zároveň postavený prvý kostol, ktorý bol zasvätený svätému Krížu. Keďže pôvodný kostol neskôr už nebol dostatočný svojou veľkosťou a taktiež bol po storočí používania v dezolátnom stave, bol na jeho mieste v rokoch 18621864 postavený dnešný kostol. Patrónmi stavby boli grófka Emília Széchenyiová a rodina Flandorfferovcov. Vysvätený bol 28. augusta 1864, pričom svätiteľom bol győrsky biskup Ján Šimor.

Kostol bol vážne poškodený v dôsledku bombardovania v roku 1945. Jeho následná rekonštrukcia trvala 2 roky.

V rokoch 1999 a 2014 boli pre kostol vyrobené nové vitráže okien, keďže pôvodné boli zničené v prebehu druhej svetovej vojny.

 Charakteristika budovy 
Autorom projektu stavby je Frigyes Handler a na samotnú výstavbu dohliadal Nándor Handler. Kostol je postavený v neogotickom slohu s prvkami romantizmu.

Budova je trojloďová. Ozdobné prvky fasády vytesal Károly Hild. Na prednej fasáde kostola sa nachádzajú tri sochy. V centrálnej časti sa nachádza socha Immaculaty, patrónky kostola a a v nikách dvoch nárožných stĺpov fasády sa nachádzajú sochy svätej Uršule a svätej Angely Merici.

 Zvonica 
Veža je postavená v neogotickom slohu. Je osemhranná a v najvyššom bode dosahuje výšky 30 metrov.

Nachádzajú sa v nej tri zvony, ktoré boli odliate v zvonolejárni Seltenhofer v roku 1863. Zvony odlial Frigyes Seltenhofer. Zvony sú vyzdobené v neogotickom slohu. Najväčší zvon Nepoškvrneného počatia váži 600 kg. Jeho výzdobu tvoria tri výklenky v plášti, v ktorých sú zobrazení Panna Mária, svätý Jozef a svätý Ján.

Ďalší zvon je zasvätený svätej Angele Merici a váži 300 kg. Jeho výzdoba je zhotovená rovnakým štýlom ako u hlavného zvonu, Vo výklenkoch sú zobrazení svätá Angela Merici, svätý Augustín a svätá Emília.

Tretí zvon váži 165 kg. Je zasvätený svätej Uršule a v jeho výklenkoch sú zobrazení svätá Uršula, svätý Benedikt a svätý Ignác.

 Interiér 
Interiérové riešenia sú tiež prevážne neogotické. Ide predovšetkým o klenby, tvorené rebrami vychádzajúcimi z tenkých farebných hlavicových stĺpov.

Hlavný oltár, bočné oltáre a kazateľnica sú v štýle romantickej architektúry. Sú vyzdobené sochami, ktoré boli vyrobené okolo roku 1740. Sochy sú barokové.

Hlavný oltár je z dubového dreva a kostolu ho daroval biskup Ján Šimor. Hlavná socha oltára predstavuje Immaculatu, na krídlach oltára sa nachádzajú reliéfy svätej Uršule a svätého Augustína a okrem nich sa na oltári nachádzajú taktiež malé sochy, ktoré predstavujú uhorského kráľa, svätého Štefana a uhorského kráľa, svätého Ladislava.

Bočné oltáre sú zasvätené svätej Angely Merici a svätému Jozefovi. Obrazy na bočných oltároch sú dielom poľského maliara Franza Dobiaschofského, ktorý ich namaľoval v roku 1864. Pri bočnom oltári, zasvätenom svätej Angele Merici sa nachádza drevený kríž, v ktorom sú uložené pozostatky posledného uhorského kráľa, Karola.

 Vitráže 
Polia troch gotických okien zobrazujú invokácie z loretánskych litánií v obrazovej forme. Vitráž nad severným bočným oltárom kostola je zasvätená pápežovi Benediktovi IV. Na vitráži je zobrazený rakúsko-uhorský kráľ Karol a jeho manželka kráľovná Zita. Na okne na južnej strane je zobrazená postava pápeža Jána Pavla II.

 Galéria 

 Referencie 

 Iné projekty 

Kategória:Stavby v Šoprone
Kategória:Kostoly zasvätené Panne Márii
Kategória:Architektúra z 1864
Kategória:Rímskokatolícke kostoly v Maďarsku
Kategória:Neogotické stavby v Maďarsku